Borgtog vir onderwyser wat glo verkrag | SAUK.co.za - Nuus.info
Die vermeende verkragter van 'n 14-jarige skoolmeisie wie se aansoek om borgtog op 15 Maart in die plaaslike landdroshof geweier is, het Vrydag vlugtig in die landdroshof in Cradock verskyn.
Die man, 'n 41-jarige, getroude onderwyser, se naam kan nie genoem word totdat hy gepleit het nie.
Die landdroshof het hom by 'n vorige geleentheid borgtog geweier. Hy het suksesvol daarteen in die hooggeregshof in Grahamstad geappelleer waar hy op borgtog van R3 000 vrygelaat is. Volgens sy regsverteenwoordiger, Leon Venter, het die hooggeregshof baie streng voorwaardes neergelê waaraan sy kliënt moet voldoen.
Hy mag onder meer sekere plekke glad nie besoek nie en hy moet ook gereeld by die polisie aanmeld. Die man is hangende die uitslag van die hofsaak uit sy pos as onderwyser geskors. Die saak spruit uit 'n voorval op 29 Februarie vanjaar toe die onderwyser na bewering die meisie in 'n klaskamer verkrag het. Die skool se naam word weerhou om die identiteit van die betrokkenes te beskerm.